সনাতন ধর্মাবলম্বীদের অন্যতম ধর্মীয় উৎসব সরস্বতী পূজা রাজশাহীতে শুরু হয়েছে। এবার তিথি অনুযায়ী এই পুজা বুধবার সকাল থেকে শুরু হয়ে চলবে বৃহস্পতিবার সকাল ১১টা পর্যন্ত।
তিথির শুরুতেই রাজশাহীর বিভিন্ন শিক্ষা প্রতিষ্ঠান ও ব্যক্তির আয়োজনে এই পুজা পালন করা হচ্ছে। সনাতন ধর্মমতে, সরস্বতী জ্ঞান, বিদ্যা ও শিল্পকলার দেবী। জ্ঞান ও বিদ্যালাভের আশায় সনাতন ধর্মাবলম্বীরা প্রতিবছরের মাঘ মাসের শুক্ল পঞ্চমী তিথিতে সরস্বতীর আরাধনা করেন। বিদ্যার দেবী হওয়ায় হিন্দু সম্প্রদায়ের ঘরে ঘরে বা শিক্ষাপ্রতিষ্ঠানগুলোতে সরস্বতীর পূজা হয়।
আগামীকাল বৃহস্পতিবার রাজশাহী কলেজের মহারানী হেমন্ত কুমারী হিন্দু ছাত্রাবাসে আয়োজন করা হয়েছে স্বরসতী পুজার। হিন্দুশাস্ত্র অনুসারে, সাদা রাজহাঁসে চড়ে ও বীণা হাতে সরস্বতী পৃথিবীতে আসেন। পুজা মন্ডুপগুলোতে প্রতিমাকে সেভাবেই সাজানো হয়েছে। আইন-শৃঙ্খলা নিয়ন্ত্রণে রাখতে প্রশাসন বিশেষ সতর্কতার সাথে দায়িত্ব পালন করছে।